Broj: 711-I-369-M-12/21-02-11

Zagreb, 5. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Tomislava Mađarića,** **zamjenika općinskog načelnika Općine Viljevo**,za davanjem mišljenja Povjerenstva, na 114. sjednici, održanoj 5. veljače 2020.g., daje sljedeće:

**MIŠLJENJE**

**Nije u suprotnosti s odredbama ZSSI-a da se trgovačko društvo u suvlasništvu zeta dužnosnika Tomislava Mađarića, zamjenika općinskog načelnika Općine Viljevo, pod jednakim uvjetima kao i svi drugi subjekti, prijavi na Natječaj Općine Viljevo za projektiranje i nadzor, pod uvjetom da dužnosnik Tomislav Mađarić ni na koji način ne sudjeluje u navedenom natječajnom postupku te da o okolnosti da se na predmetni natječaj javilo trgovačko društvo u suvlasništvu njegovog zeta pravodobno upozna javnost, objavom na internetskoj stranici Općine Viljevo, kao i da o istoj okolnosti upozna općinskog načelnika navedene Općine te članove Općinskog vijeća Općine Viljevo.**

Obrazloženje

 U Povjerenstvu je 28. siječnja 2021. pod brojem 711-U-414-M-12/21-01-2 zaprimljen zahtjev za mišljenjem dužnosnika Tomislava Mađarića, zamjenika općinskog načelnika Općine Viljevo, povodom kojeg se vodi predmet broj M-12/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da dužnosnik Tomislav Mađarić obnaša dužnost zamjenika općinskog načelnika Općina Viljevo od 26. svibnja 2017.g. te da je istu dužnost obnašao i u mandatu 2013.-2017.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da obnaša dužnost zamjenika općinskog načelnika Općine Viljevo te da njegov zet, ………………, ima registriranu firmu ……………. ………………………………………, u 50 postotnom suvlasništvu. Dužnosnik dalje navodi kako Općina Viljevo raspisuje natječaje za projektiranje i nadzor te traži mišljenje Povjerenstva da li u slučaju dobivanja posla kao najpovoljniji ponuditelj dolazi do sukoba interesa.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da je član obitelji dužnosnika u ZSSI-a njegov srodnik po krvi u uspravnoj lozi. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Nadalje, dužnosnici sukladno članku 5. stavku 1. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni prema tijelu ili građanima koji su ih imenovali ili izabrali, dok je stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Prema stavku 4. građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

U konkretnoj situaciji, dužnosnik obnaša dužnost zamjenika općinskog načelnika, ali bi se mogao naći u situaciji da, po ovlaštenju općinskog načelnika, ispred Općine Viljevo poduzima određene radnje u Natječaju za projektiranje i nadzor koji se navodi u zahtjevu za davanjem predmetnog mišljenja. S druge strane, na navedeni natječaj se namjerava prijaviti trgovačko društvo u suvlasništvu njegovog zeta. Zet je obiteljski povezna osoba te se smatra da u odnosu na njega dužnosnik ne može biti nepristran, dok se pak kroz ostvarivanje interesa tog trgovačkog društva ostvaruju i privatni interesi zeta dužnosnika. Kada bi se dužnosnik u obnašanju navedene dužnosti, temeljem ovlaštenja općinskog načelnika, eventualno našao u sitauciji odlučivanja o zahtjevu trgovačkog društva u suvlasništvu njegovog zeta, došao bi u situaciju kojoj bi njegov privatni interes mogao utjecati na odluku u navedenom postupku. S druge strane, trgovačko društvo u suvlasništvu njegovog zeta ne može u ostvarivanju svojih privatnih (poslovnih) interesa biti ograničeno ili isključeno od prava iz navedenog natječaja samo zbog navedene okolnosti obiteljske povezanosti s dužnosnikom, već treba imati mogućnost da pod jednakim uvjetima, kao i svi drugi subjekti prijavi na predmetni natječaj. Iz navedenog razloga dužnosnik prema mišljenju Povjerenstva treba poduzeti mjere kojima će svoj privatni interes podrediti javnom interesu.

Stoga bi u svrhu pravilnog upravljanja predmetnom situacijom dužnosnik trebao otkloniti poduzimanje bilo koje radnje u natječajnom postupku za koje bi eventualno mogao biti ovlašten te o okolnosti da se na predmetni natječaj javilo trgovačko društvo u suvlasništvu njegovog zeta pravodobno upoznati javnost, objavom na internetskoj stranici Općine Viljevo, kao i o istoj okolnosti upoznati općinskog načelnika navedene Općine te članove Općinskog vijeća Općine Viljevo.

Pravovremenim deklariranjem navedene okolnosti javnosti i osobama koje poduzimaju radnje u navedenim postupcima osigurava se stroža kontrola zakonitosti u pogledu ispunjavanja propisanih uvjeta te se jača povjerenje građana u objektivnost i transperentnost provedenog postupka, kako bi se izbjegla situacija u kojoj bi mogao nastati dojam da je dužnosnik koristio obnašanje javne dužnosti u svrhu postizanja koristi za osobu koja je s njim obiteljski povezana.

Slijedom navedenog Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Tomislav Mađarić, elektroničkom dostavom
2. Objava na internetskoj stranici Povjerenstva
3. Pismohrana